C 221/7

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 221/06)

Šī publikācija dod tiesības trīs mēnešu laikā no šīs publikācijas dienas pret šo grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“ASPARAGO VERDE DI ALTEDO”

ES Nr.: PGI-IT-0127-AM01 – 14.3.2019.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Consorzio di Tutela dell’Asparago verde di Altedo IGP

Piazza Caduti della Resistenza, 2 40051 Malalbergo (BO) ITALIA Tālr.: +39 0532904511 Fakss: +39 0532904520

Sertificēta e-pasta adrese: asparagoverdeigp@pec-legal.it

Consorzio di Tutela dell’Asparago verde di Altedo IGP ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12500 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts

5. Grozījumi

Produkta apraksts

— Produkta specifikācijas 2. pants

Rindkopa:

“Piemērotākās šķirnes “Asparago verde di Altedo” ražošanai ir:

‘Precoce di Argenteuil’, ‘Eros’, ‘Marte’, ‘Ringo’.”

ir grozīta šādi:

“Piemērotākās šķirnes “Asparago verde di Altedo” ražošanai ir:

‘Eros’, ‘Marte’, ‘Franco’, ‘Giove’, ‘Ercole’, ‘Vittorio’, ‘Athos’.”

Pamatojums

Šķirņu klāsta atjaunināšana un paplašināšana. Ņemot vērā, ka “Asparago verde di Altedo” pašlaik ražo gandrīz tikai no šķirnes ‘Eros’, lai nodrošinātu ražošanas nepārtrauktību, ir ierosināts iekļaut hibrīdus, kas iegūti, ģenētiski uzlabojot vietējo šķirni ‘Precoce di Argenteuil’, un līdz ar to svītrot šo pēdējo minēto šķirni. Ieviestās šķirnes ir ‘Franco’, ‘Giove’, ‘Ercole’, ‘Vittorio’, ‘Athos’. Šo šķirņu ieviešana ne tikai garantēs lielākus produkta daudzumus, bet arī pagarinās ražas novākšanas un tirdzniecības periodu, tādējādi nodrošinot tā lielāku pieejamību tiešajam patērētājam.

Šķirne ‘Ringo’ ir svītrota, jo reproduktīvais materiāls vairs nav pieejams.

Šis grozījums attiecas uz tā kopsavilkuma 4.2. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.2. punktu.

— 2. pantam ir pievienots šāds punkts: “Dzinumus, kas atbilst visām produkta specifikācijas prasībām, izņemot šķiras un formas prasībām, drīkst izmantot tikai pārstrādei un marķēt ar AĢIN “Asparago verde di Altedo”. Šādus dzinumus nedrīkst pārdot tiešajam patērētājam.”

Ir iekļauta iespēja pārstrādāt sparģeļus, kam ir tikai izmēra vai formas defekti, kaut arī tie ražoti un audzēti saskaņā ar specifikācijā izklāstītajiem parametriem. Tomēr dārzeņi, kas ir bojāti vai slimību skarti un neatbilst produkta specifikācijai, netiks pārstrādāti.

Šis grozījums attiecas uz tā kopsavilkuma 4.2. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.2. punktu.

— 2. pantam ir pievienots šāds punkts: “Produkta “Asparago verde di Altedo” ražošanā atļauts izmantot arī citas sparģeļu šķirnes, kas iegūtas šķirņu pētījumos, ja ar eksperimentāliem un dokumentāriem datiem ir pierādīta dārzeņu iegūšanas metodes un kvalitātes īpašību atbilstība produkta pašreizējai specifikācijai. Šo šķirņu izmantošanai “Asparago verde di Altedo” ražošanā jābūt iepriekš paziņotai un apstiprinātai, saņemot attiecīgu atbildi no Lauksaimniecības, pārtikas un mežsaimniecības politikas ministrijas, kas šim mērķim var pieprasīt kontroles struktūras vai citas iestādes tehnisku atzinumu.”

Lai nodrošinātu ražošanas nepārtrauktību, vienlaikus ievērojot tradīcijas un saikni ar vietējo teritoriju, ir pievienots punkts, kas ļauj izmantot citas sparģeļu šķirnes saskaņā ar specifikāciju, ja visas šķirnes, izņemot norādītās, iepriekš apstiprina Lauksaimniecības, pārtikas un mežsaimniecības politikas ministrija.

Šis grozījums attiecas uz tā kopsavilkuma 4.2. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.2. punktu.

Ģeogrāfiskais apgabals

— Produkta specifikācijas 3. pants Ir izlabotas pārrakstīšanās kļūdas produkta specifikācijā un atjaunināti pašvaldību nosaukumi pēc to apvienošanās, kas attiecīgi notika 2014. gada janvārī un 2017. gada janvārī. Ražošanas apgabals nav nedz mainīts, nedz paplašināts.

Konkrētāk:

Boloņas province: — “Castelmaggiore” ir aizstāts ar “Castel Maggiore”, kas ir pareizais pašvaldības nosaukums, — “Castelguelfo” ir aizstāts ar “Castel Guelfo di Bologna”, kas ir pareizais pašvaldības nosaukums, — “San Giovanni Persiceto” ir aizstāts ar “San Giovanni in Persiceto”, kas ir pareizais pašvaldības nosaukums,

Ferrāras province: — “Iolanda di Savoia” ir aizstāts ar “Jolanda di Savoia”, kas ir pareizais pašvaldības nosaukums, — pašvaldība Fiscaglia: šī pašvaldība tika izveidota 2014. gada 1. janvārī, apvienojot blakus esošo pašvaldību Massa Fiscaglia, Migliarino un Migliaro teritorijas. Tāpēc tiek uzskatīts par lietderīgu specifikācijā norādīt pareizo nosaukumu. Trīs iepriekš minēto pašvaldību teritorijas kopumā ir aizstātas ar pašvaldības Fiscaglia teritoriju, nemainot specifikācijas aptverto apgabalu, — pašvaldība Terre del Reno: šī pašvaldība tika izveidota 2017. gada 1. janvārī, apvienojot blakus esošo pašvaldību Sant’Agostino un Mirabello teritorijas. Tāpēc tiek uzskatīts par lietderīgu specifikācijā norādīt pareizo nosaukumu. Divu iepriekš minēto pašvaldību teritorijas kopumā ir aizstātas ar pašvaldības Terre del Reno teritoriju, nemainot specifikācijas aptverto apgabalu.

Šis grozījums attiecas uz tā kopsavilkuma 4.3. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 4. punktu.

Izcelsmes apliecinājums

— Produkta specifikācijas 5. pants

Rindkopa:

“Saimniecības, kas piemērotas AĢIN “Asparago verde di Altedo” ražošanai, tiek iekļautas īpašā sarakstā, ko uztur un atjaunina Regulas (EEK) Nr. 2081/92 10. panta 2. punktā minētā kontroles struktūra.”

ir svītrota un aizstāta ar šādu:

“Saskaņā ar Regulas (ES) Nr. 1151/2012 36. un 37. pantu kontroles struktūra pārbauda šā produkta atbilstību specifikācijas prasībām. Izraudzītā kontroles struktūra ir Check Fruit srl – Via dei Mille, 24 – 40121 Bologna – Italy, tālr.: +39 0516494836, fakss: +39 0516494813 – info@checkfruit.it. Produkta izsekojamību garantē, 5. pantā minētās kontroles struktūras pārvaldītajos sarakstos ievadot tos kadastrālos zemes gabalus, kuros produkts tiek audzēts, kā arī informāciju par ražotājiem un iepakotājiem, un paziņojot kontroles struktūrai saražotos daudzumus. Kontroles struktūra pārbauda visas attiecīgajos sarakstos ierakstītās fiziskās un juridiskās personas, kā noteikts produkta specifikācijā un attiecīgajā kontroles plānā.”

Šis pants ir pārfrāzēts, lai iekļautu atsauces uz kontroles struktūru un pierādījumus, kas liecina par produkta izcelsmi, kā noteikts Regulas (ES) Nr. 1151/2012 7. panta d) un g) punktā.

Ražošanas metode

— Produkta specifikācijas 4. pants

Rindkopa:

“Attālums, stādīšanas dziļums un biezība: minimālajam attālumam starp rindām jābūt 1 m, minimālajam attālumam rindu iekšpusē jābūt 0,33 m.”

ir grozīta šādi:

“Attālums, stādīšanas dziļums un biezība: attālumam starp rindām jābūt no 1 m līdz 3,5 m, minimālajam attālumam rindu iekšpusē jābūt 0,15 m.”

Runājot par ražošanas metodi, tika atjaunināti audzēšanas paņēmieni, tomēr joprojām ievērojot tradīcijas. Attāluma palielināšana starp rindām līdz 3,5 m kļūst arvien populārāka. Tas atspoguļojas ražā un ilgākā sparģeļu lauku dzīves ciklā.

Audzēšanas paņēmienu pielāgošana ir ļāvusi samazināt minimālo attālumu rindu iekšpusē. Tas ir cieši saistīts ar palielināto attālumu starp rindām, kas galvenokārt ļauj acīmredzami uzlabot augu veselību. Rindu paplašināšana samazina slimību – piemēram, sēnīšu slimību – risku. Turklāt tas ļauj ietaupīt mēslojuma daudzumu, jo mēslošana rindu iekšpusē ir daudz lokalizēta. Tiek uzskatīts, ka minimālā attāluma samazināšana rindu iekšpusē un attāluma palielināšana starp rindām neietekmē produkta īpašības un kvalitāti.

— Teikums: “Sakneņiem jāsver vismaz 70 g un jābūt slimības neskartiem.”

ir grozīts šādi:

“Sakneņiem jāsver vismaz 50 g un jābūt slimības neskartiem.”

Lai pielāgotu produkta specifikāciju, tostarp attiecībā uz pavairošanas materiālu, ir jāsamazina sakneņu minimālais svars no 70 g līdz 50 g. Ir jāņem vērā, ka šis grozījums neietekmē AĢIN produkta kvalitātes īpašības. Šis grozījums arī bija nepieciešams, lai pielāgotu to stādaudzētavu pārdoto produkciju, kas aizvien vairāk laiž tirgū sparģeļu sakneņus ar šādām īpašībām.

— Ir iekļauts šāds noteikums: “Augu biezībai ir jābūt robežās no 15 000 līdz 27 000 augiem vienā hektārā.”

Minimālais un maksimālais augu skaits hektārā ir norādīts, lai produkta specifikācijā nodrošinātu lielāku skaidrību un precizitāti.

— Punkts: “auga virszemes daļas nogriešana, lai to pilnīgi izžāvētu un sadedzinātu ārpus lauka;”

ir grozīts šādi:

“auga virszemes daļas nogriešana, lai to pilnīgi izžāvētu.”

Tika uzskatīts par lietderīgu dzēst teksta daļu par dedzināšanu, jo šī metode ir aizliegta.

— Teikums: “Maksimālais tāda sparģeļu lauka gada ražas apmērs, kas sasniedzis pilnu ražotspēju, ir 10 t/ha.”

ir grozīts šādi:

“Maksimālais tāda sparģeļu lauka gada ražas apmērs, kas sasniedzis pilnu ražotspēju, ir 12 t/ha.”

Saistībā ar audzēšanas paņēmienu pielāgošanu maksimālā gada raža no hektāra ir koriģēta – kaut arī neproporcionāli – no 10 līdz 12 tonnām no hektāra.

Saikne

— Produkta specifikācijas 9. pants

Produkta specifikācijā ir pievienota kopsavilkuma (OV C 114/6, 2002. gada 15. maijs) 4.4. un 4.6. punktā sniegtā informācija, kas dod iespēju reģistrēt nosaukumu.

Ir pievienots šāds teksts:

“Nosaukuma reģistrācijas pieteikums pamatojas uz produkta reputāciju. Atšķirīgais augsnes sastāvs un Po ielejas lejasdaļai raksturīgais mitrais un miglainais klimats, kas ir kopīgs visam iepriekš aprakstītajam apgabalam, apvienojumā ar zināšanām un sparģeļu audzēšanas tradicionālām metodēm, gadsimtiem senu pieredzi, kas tiek nodota no tēva dēlam, nozīmē, ka produkta kvalitatīvās īpašības un tipiskais raksturs ir cieši saistīti ar norādīto ģeogrāfisko apgabalu, kurš tādēļ jāuzskata par ideālu “Asparago verde di Altedo” izcelsmes vidi. “Asparago verde di Altedo” ražošanas apgabals atrodas starp Via Emilia Boloņas provincē, Adrijas jūras piekrasti un Po upi Ferrāras provincē. Dokumenti, kas apliecina, kā aizsākusies “Asparago verde di Altedo” audzēšana, ražošana, tirdzniecība un izmantošana kulinārijā, datējami ar 13. gadsimtu. Gadsimtu gaitā “Asparago verde di Altedo” bieži vien ir izmantojuši Boloņas izcilie pavāri, par ko liecina receptes, kuru saturā ir iekļauti sparģeļi. Produkts “Asparago verde di Altedo” pirmo reizi konkrēti minēts slavenajā darbā “Ruralium Commodoriu Librum Duodecim”, kura autors ir izcilais agronoms Pier Crescenzi, kas dzimis Boloņā 1233. gadā. Darbā parādīta senā “Asparago verde di Altedo” audzēšanas paraža, kas pastāv lauku apvidū ap Boloņu un Ferrāru. Vēl viens agronoms un izcils gastronoms, kas dzīvoja Boloņā 17. gadsimtā – Vincenzo Tanara –, pieminējis zaļos sparģeļus savā 1644. gada traktātā “L’economia del cittadino in villa” [“Lauku māju iedzīvotāju ekonomika”].”

Šis grozījums skar arī vienotā dokumenta 5. punktu, kas papildināts ar zināmu kopsavilkuma 4.4. punktā sniegto informāciju, kas tiek uzskatīta par tādu, kura attiecas uz saikni starp nosaukumu un ģeogrāfisko ražošanas apgabalu. Izmaiņas ir tīri redakcionālas.

Marķējums

— Produkta specifikācijas 8. pants

Ir pievienota šāda rindkopa:

“Ir atļauts izmantot arī norādes un/vai attēlus, kuros minēti nosaukumi, uzņēmuma nosaukumi vai kolektīvas vai individuālas preču zīmes kopā ar uzrakstu “I.G.P. Asparago verde di Altedo” vai “Asparago verde di Altedo I.G.P.” un Eiropas simbolu.”

Ņemot vērā jaunās tirgus prasības un pieaugošo interesi par AĢIN produktiem, ir pievienota arī iespēja uz etiķetes vai iepakojuma izvietot norādes un/vai attēlus, kuros minēti nosaukumi, uzņēmuma nosaukumi vai kolektīvas vai individuālas preču zīmes.

Šis grozījums attiecas uz tā kopsavilkuma 4.8. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.6. punktu.

— Vienotā dokumenta 3.6. punkts

Lai papildinātu šajā konkrētajā vienotā dokumenta sadaļā ietverto informāciju, šim punktam ir pievienots AĢIN logotips.

Cits

— Regulējuma atjauninājumi

Ir atjauninātas juridiskās atsauces uz Regulu (ES) Nr. 1151/2012.

Iepakošana

— Produkta specifikācijas 7. pants

Ir iekļauta šāda rindkopa:

“Kad produktu “Asparago verde di Altedo” nodod patēriņam, tas jāiepako jebkāda veida iepakojumā, kas saskaņā ar spēkā esošajiem tiesību aktiem akceptēts Eiropas Savienībā.”

Ir lietderīgi sniegt skaidrojumu par izmantoto iepakojumu, lai ietvertu visus tā veidus, kas saskaņā ar spēkā esošajiem tiesību aktiem akceptēti Eiropas Savienībā.

Šis grozījums attiecas uz tā kopsavilkuma 4.5. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.5. punktu.

— Produkta specifikācijas 7. pants

Ir pievienota šāda rindkopa:

“Pārstrādei paredzētos sparģeļus, kurus tāpēc nedrīkst pārdot tiešajam patērētājam, var piegādāt arī “nefasētus”, iepakojumos vai konteineros, kuri atbilst spēkā esošajiem tiesību aktiem un vismaz uz vienas no pusēm skaidrā un salasāmā drukā satur uzrakstu ““Asparago verde di Altedo” IGP destinato alla trasformazione” [“AĢIN “Asparago verde di Altedo”, paredzēts pārstrādei”].”

Ņemot vērā pieaugošās iespējas un interesi par AĢIN ražošanu, tostarp pārstrādātiem produktiem, tika uzskatīts par lietderīgu specifikācijā iekļaut un precīzi regulēt šo produktu iepakojuma izskatu. Tāpēc pārstrādei paredzēto sparģeļu gadījumā tika nolemts noteikt, ka ES akceptēto iepakojumu var izmantot tik ilgi, kamēr produkts ir skaidri identificēts, lai nodrošinātu tā izsekojamību.

Šis grozījums attiecas uz tā kopsavilkuma 4.5. punktu, kas 2002. gada 15. maijā publicēts Oficiālā Vēstneša C sērijas 114. numurā, un vienotā dokumenta 3.5. punktu.

VIENOTS DOKUMENTS

“Asparago verde di Altedo”

ES Nr.: PGI-IT-0127-AM01 – 14.3.2019.

ACVN ( ) AĢIN (X)

1. Nosaukums vai nosaukumi

“Asparago verde di Altedo”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Aizsargātā ģeogrāfiskās izcelsmes norāde “Asparago verde di Altedo” ir paredzēta sparģeļu dzinumiem, kas izaudzēti saimniecībās, kuras iekļautas īpašā kontroles struktūras uzturētā sarakstā, un ietver šādas zaļo sparģeļu šķirnes: ‘Eros’, ‘Marte’, ‘Franco’, ‘Giove’, ‘Ercole’, ‘Vittorio’, ‘Athos’ un citas šķirnes, kas pieļaujamas ne vairāk kā 20 % apmērā.

Aizsargātā ģeogrāfiskās izcelsmes norāde “Asparago verde di Altedo” ir paredzēta dzinumiem, kas klasificēti šādās divās šķirās, kurām piemīt īpašības, kas noteiktas ES tiesību aktos par sparģeļu tirdzniecību:

— šķira “Ekstra”,

— I šķira.

Saistībā ar šīm divām šķirām, ievērojot īpašus noteikumus attiecībā uz katru šķiru un pieļaujamās pielaides, produktam “Asparago verde di Altedo”, kad tas nodots patēriņam, jāpiemīt turpmāk minētajām komerciālajām un kvalitatīvajām īpašībām. Dzinumiem jābūt:

— veseliem,

— svaigiem pēc izskata,

— slimību neskartiem,

— bez grauzēju un kukaiņu radītiem bojājumiem,

— tīriem, t. i., bez augsnes vai jebkādiem citiem netīrumiem,

— bez pārmērīga ārējā mitruma, t. i., pietiekami “apžāvētiem”, ja tie ir bijuši mazgāti vai dzesēti ar aukstu ūdeni,

— bez svešas smaržas un garšas (rūgšanas vai pelējuma dēļ).

Turklāt dzinumi nedrīkst būt: ne ar tukšu vidu, ne saplaisājuši, ne ar nolobījušos mizu, ne ar ielūzumiem.

Dzinumiem jābūt labi formētiem ar kompaktām galotnītēm, un I šķiras dzinumi var būt tikai nedaudz izliekti.

Dzinumus, kas atbilst visām produkta specifikācijas prasībām, izņemot šķiras un formas prasībām, drīkst izmantot tikai pārstrādei un marķēt ar AĢIN “Asparago verde di Altedo”. Šādus dzinumus nedrīkst pārdot tiešajam patērētājam.

Produkta “Asparago verde di Altedo” ražošanā atļauts izmantot arī citas sparģeļu šķirnes, kas iegūtas šķirņu pētījumos, ja ar eksperimentāliem un dokumentāriem datiem ir pierādīta dārzeņu iegūšanas metodes un kvalitātes īpašību atbilstība produkta pašreizējai specifikācijai. Šo šķirņu izmantošanai “Asparago verde di Altedo” ražošanā jābūt iepriekš paziņotai un apstiprinātai, saņemot attiecīgu atbildi no Lauksaimniecības, pārtikas un mežsaimniecības politikas ministrijas, kas šim mērķim var pieprasīt kontroles struktūras vai citas iestādes tehnisku atzinumu.”

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem “Asparago verde di Altedo” ražošanas posmiem līdz pat ražas novākšanai jānoris vienīgi 4. punktā norādītajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Kad produktu “Asparago verde di Altedo” nodod patēriņam, tas jāiepako jebkāda veida iepakojumā, kas saskaņā ar spēkā esošajiem tiesību aktiem akceptēts Eiropas Savienībā.

Pēc tam produkts tiek iepakots saišķos – sākot no vismaz 250 g līdz ne vairāk kā 3 kg –, kas ir saistīti kopā un mehāniski vai ar rokām nogriezti pie pamata vienādā izmērā. Pašus saišķus pie pamata var ietīt drānā, kas izgatavota no piemērota materiāla, vai tiem var pielikt klāt piemērota materiāla sloksni. Pēc tam, lai saišķus nodotu patēriņam, tos ievieto konteineros.

Pārstrādei paredzētos sparģeļus, kurus tāpēc nedrīkst pārdot tiešajam patērētājam, var piegādāt arī “nefasētus”, iepakojumos vai konteineros, kuri atbilst spēkā esošajiem tiesību aktiem un vismaz uz vienas no pusēm skaidrā un salasāmā drukā satur uzrakstu ““Asparago verde di Altedo” IGP destinato alla trasformazione” [“AĢIN “Asparago verde di Altedo”, paredzēts pārstrādei”].

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma, kurā “Asparago verde di Altedo” tiek pārdots, kā norādīts iepriekš, jābūt uzrakstiem “Asparago verde di Altedo” un “Indicazione Geografica Protetta” [“Aizsargāta ģeogrāfiskās izcelsmes norāde”], kuros izmantoti vienāda lieluma burti, kā arī pārējām obligātajām apzīmējuma norādēm, kas noteiktas konkrētos valsts un ES tiesību aktos par sparģeļu tirdzniecību.

Turklāt kopā ar ģeogrāfiskās izcelsmes norādi jābūt logotipam –, t. i., AĢIN “Asparago verde di Altedo” atšķirības simbolam, kura apraksts, attēlojums un krāsas ir izklāstīti produkta specifikācijai pievienotajā grafikas rokasgrāmatā.

Ir atļauts izmantot arī norādes un/vai attēlus, kuros minēti nosaukumi, uzņēmuma nosaukumi vai kolektīvas vai individuālas preču zīmes kopā ar uzrakstu “I.G.P. Asparago verde di Altedo” vai “Asparago verde di Altedo I.G.P.” un Eiropas simbolu.

4. Ģeogrāfiskā apgabala īsa definīcija

“Asparago verde di Altedo” ražošanas apgabals atrodas starp Via Emilia Boloņas provincē, Adrijas jūras piekrasti un Po upi Ferrāras provincē. Šis ģeogrāfiskais apgabals Boloņas un Ferrāras provincēs aptver šādu pašvaldību visu administratīvo teritoriju:

Boloņas provincē: pašvaldību Anzola dell’Emilia, Argelato, Bologna, Budrio, Baricella, Bentivoglio, Calderara di Reno, Crevalcore, Castello d’Argile, Castel Maggiore, Castel San Pietro Terme, Castenaso, Castel Guelfo di Bologna, Dozza, Galliera, Granarolo dell’Emilia, Imola, Malalbergo, Medicina, Minerbio, Molinella, Mordano, Ozzano dell’Emilia, Pieve di Cento, Sala Bolognese, Sant’Agata Bolognese, San Giovanni in Persiceto, San Giorgio di Piano, San Lazzaro di Savena, San Pietro in Casale visu teritoriju;

Ferrāras provincē: pašvaldību Argenta, Berra, Bondeno, Cento, Codigoro, Comacchio, Copparo, Ferrara, Fiscaglia, Formignana, Goro, Jolanda di Savoia, Lagosanto, Masi Torello, Mesola, Ostellato, Portomaggiore, Poggio Renatico, Ro, Terre del Reno, Tresigallo, Vigarano Mainarda, Voghiera visu teritoriju.

5. Saikne ar ģeogrāfisko apgabalu

Nosaukuma reģistrācijas pieteikums pamatojas uz produkta reputāciju.

Atšķirīgais augsnes sastāvs un Po ielejas lejasdaļai raksturīgais mitrais un miglainais klimats, kas ir kopīgs visam iepriekš aprakstītajam apgabalam, apvienojumā ar zināšanām un sparģeļu audzēšanas tradicionālām metodēm, gadsimtiem senu pieredzi, kas tiek nodota no tēva dēlam, nozīmē, ka produkta kvalitatīvās īpašības un tipiskais raksturs ir cieši saistīti ar norādīto ģeogrāfisko apgabalu, kurš tādēļ jāuzskata par ideālu “Asparago verde di Altedo” izcelsmes vidi.

“Asparago verde di Altedo” ražošanas apgabals atrodas starp Via Emilia Boloņas provincē, Adrijas jūras piekrasti un Po upi Ferrāras provincē. Dokumenti, kas apliecina, kā aizsākusies “Asparago verde di Altedo” audzēšana, ražošana, tirdzniecība un izmantošana kulinārijā, datējami ar 13. gadsimtu.

Gadsimtu gaitā “Asparago verde di Altedo” bieži vien ir izmantojuši Boloņas izcilie pavāri, par ko liecina receptes, kuru saturā ir iekļauti sparģeļi.

Produkts “Asparago verde di Altedo” pirmo reizi konkrēti minēts slavenajā darbā “Ruralium Commodoriu Librum Duodecim”, kura autors ir izcilais agronoms Pier Crescenzi, kas dzimis Boloņā 1233. gadā.

Darbā parādīta senā “Asparago verde di Altedo” audzēšanas paraža, kas pastāv lauku apvidū ap Boloņu un Ferrāru.

Vēl viens agronoms un izcils gastronoms, kas dzīvoja Boloņā 17. gadsimtā – Vincenzo Tanara –, pieminējis zaļos sparģeļus savā 1644. gada traktātā “L’economia del cittadino in villa” [“Lauku māju iedzīvotāju ekonomika”].

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams šādā tīmekļvietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļvietnes mājaslapu (www.politicheagricole.it), uzklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.